ตลาดหุ้นเอเชียเช้านี้เขียวสลับแดง วิตกเศรษฐกิจถดถอย-จับตาผลเจรจาการค้าสหรัฐ-จีน
ตลาดหุ้นเอเชียเช้านี้เขียวสลับแดง วิตกเศรษฐกิจถดถอย-จับตาผลเจรจาการค้าสหรัฐ-จีน
28 มี.ค. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดลบเมื่อคืน หลังจากอัตราผลตอบแทนพันธบัตรระยะยาวของสหรัฐลดลงต่ำกว่าอัตราผลตอบแทนพันธบัตรระยะสั้น ซึ่งนักลงทุนมองว่าเป็นสัญญาณบ่งชี้ถึงภาวะเศรษฐกิจถดถอย ขณะเดียวกันนักลงทุนยังคงจับตาการเจรจาการค้าระหว่างสหรัฐกับจีนในสัปดาห์นี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,191.32 จุด ลดลง 187.41 จุด, -0.88%
ดัชนี SSE Composite ตลาดหุ้นจีนเปิดวันนี้ที่ 3,009.80 จุด ลดลง 12.92 จุด, -0.43%
ดัชนี HSI ตลาดหุ้นฮ่องกงเปิดวันนี้ที่ 28,663.20 จุด ลดลง 65.05 จุด, -0.23%
ดัชนี TAIEX ตลาดหุ้นไต้หวันเปิดวันนี้ที่ 10,529.02 จุด ลดลง 13.68 จุด, -0.13%
ดัชนี KOSPI ตลาดหุ้นเกาหลีใต้เปิดวันนี้ที่ 2,131.25 จุด ลดลง 14.37 จุด, -0.67%
ดัชนี FTSE STI ตลาดหุ้นสิงคโปร์เปิดวันนี้ที่ 3,196.83 จุด ลดลง 1.56 จุด, -0.05%
ดัชนี FBMKLCI ตลาดหุ้นมาเลเซียเปิดวันนี้ที่ 1,642.90 จุด เพิ่มขึ้น 0.17 จุด, +0.01%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,897.72 จุด เพิ่มขึ้น 36.67 จุด, +0.47%      
ขณะที่อัตราผลตอบแทนพันธบัตรรัฐบาลสหรัฐประเภทอายุ 10 ปี ร่วงลงแตะระดับ 2.38% เมื่อคืนนี้ ซึ่งเป็นระดับต่ำสุดนับตั้งแต่กลางเดือนธ.ค. 2560 ขณะที่อัตราผลตอบแทนพันธบัตรประเภทอายุ 3 เดือนอยู่ที่ระดับ 2.46%
ทั้งนี้ การที่อัตราผลตอบแทนพันธบัตรระยะยาวของสหรัฐร่วงลงต่ำกว่าอัตราผลตอบแทนพันธบัตรระยะสั้นนั้น ส่งผลให้เส้นอัตราผลตอบแทนพันธบัตรลดลง หรือ Inverted yield curve ซึ่งเป็นการส่งสัญญาณภาวะเศรษฐกิจถดถอยที่อาจเกิดขึ้นในอีก 12 หรือ 24 เดือนข้างหน้า โดยภาวะ Inverted yield curve ยังคงปรากฎให้เห็นเมื่อคืนนี้ หลังจากเมื่อวันศุกร์ที่ผ่านมา ภาวะดังกล่าวได้เกิดขึ้นเป็นครั้งแรกในรอบกว่าทศวรรษ ซึ่งได้จุดชนวนความกังวลในตลาดการเงินทั่วโลกว่า เศรษฐกิจสหรัฐอาจเข้าสู่ภาวะถดถอย
นอกจากนี้ นักลงทุนยังจับตาการเจรจาการค้าระหว่างสหรัฐกับจีนในสัปดาห์นี้ โดยคณะผู้แทนการค้าสหรัฐ ซึ่งนำโดยนายโรเบิร์ต ไลท์ไฮเซอร์ ผู้แทนการค้าสหรัฐ และนายสตีเวน มนูชิน รมว.คลังสหรัฐ จะเดินทางเยือนกรุงปักกิ่งของจีนในวันที่ 28-29 มี.ค.นี้ เพื่อเจรจากับนายหลิว เหอ รองนายกรัฐมนตรีจีน โดยการเจรจาการค้าระหว่างสหรัฐกับจีนกำลังอยู่ในขั้นตอนสุดท้ายแล้ว ซึ่งทั้งสองฝ่ายมีเป้าหมายที่จะบรรลุข้อตกลงการค้าภายในสิ้นเดือนเม.ย.